ดึงหม่อมอุ๋ยสางปล่อยกู้ดอกแพง
ธปท.ส่งเทียบเชิญ “หม่อมอุ๋ย” มาช่วยแก้การปล่อยสินเชื่อรถรายย่อยที่เป็นปัญหา พร้อมตั้งหน่วยงานคุ้มครองลูกค้า
2 ต.ค. 2555

ธปท.ส่งเทียบเชิญ “หม่อมอุ๋ย” มาช่วยแก้การปล่อยสินเชื่อรถรายย่อยที่เป็นปัญหา พร้อมตั้งหน่วยงานคุ้มครองลูกค้า
นายเกริก วณิกกุล รองผู้ว่าการ ด้านเสถียรภาพสถาบันการเงิน ธนาคารแห่งประเทศไทย (ธปท.) กล่าวว่า ได้ทำบันทึกเสนอแก่นายประสาร ไตรรัตน์วรกุล ผู้ว่าการ ธปท.เพื่อให้เชิญ ม.ร.ว.ปรีดิยาธร เทวกุล อดีตรองนายกรัฐมนตรีและ รมว.คลัง มาให้คำแนะนำเกี่ยวกับการปล่อยสินเชื่อที่มีปัญหาทั้งสินเชื่อเช่าซื้อรถยนต์และสินเชื่อลีสซิงที่ ม.ร.ว.ปรีดิยาธร เห็นว่าดอกเบี้ยสูงและสร้างปัญหาให้เกิดขึ้นกับเศรษฐกิจ
“ตอนนี้เราไม่แน่ใจว่าสิ่ง ม.ร.ว.ปรีดิยาธร เป็นห่วงนั้นเป็นส่วนใดแน่ เพราะปัจจุบันการดูแลการปล่อยสินเชื่อของสถาบันการเงินที่รับเงินฝาก สินเชื่อบัตรเครดิต สินเชื่อบุคคล รวมถึงสินเชื่อเช่าซื้อที่ปล่อยกู้โดยสถาบันการเงินในกำกับ ธปท.ก็ทำอยู่แล้ว เมื่อยังไม่รู้เรื่องที่เกิดขึ้นจริงว่าเป็นอย่างไร ใครเป็นคนทำ ก็เชิญมาร่วมแก้” นายเกริก กล่าว
อย่างไรก็ตาม มีความเป็นไปได้ว่าต่อไปอาจจะต้องเสนอให้ตั้งสำนักงานคุ้มครองผู้ใช้บริการทางการเงินเป็นการเฉพาะขึ้นมาทำหน้าที่ควบคู่กับสำนักงานคณะกรรมการคุ้มครองผู้บริโภค (สคบ.) เพราะการดูแลผู้บริโภคมีงาน 3 ส่วน คือ สินค้า บริการ และบริการทางการเงิน ซึ่งถ้าจะให้ สคบ.ดูแลทั้งหมดอาจจะทำไม่ไหว
“ถ้าตั้งสำนักงานคุ้มครองผู้ใช้บริการทางการเงินขึ้นมาทำหน้าที่ในการดูแลการคิดอัตราดอกเบี้ยและค่าธรรมเนียม และการทวงหนี้เป็นการเฉพาะ ก็อาจจะดูแลได้ดี ผมคิดว่าคน ธปท.ไม่น่าจะทำได้ดี เพราะเป็นงานที่ไม่ถนัด ซึ่งงานที่ดูการคิดดอกเบี้ยต่ำ แต่คิดค่าธรรมเนียมเพิ่ม มันก็เหมือนกัน แค่หลบดอกเบี้ยเป็นศรีธนญชัยเท่านั้นเอง จึงคิดว่าควรตั้งหน่วยงานขึ้นมาดูเรื่องสินเชื่อดอกเบี้ยแพงและทวงหนี้โหดเลยหรือไม่” นายเกริก กล่าว
รองผู้ว่าการ ธปท. กล่าวว่า ถ้าเปรียบเทียบการคิดดอกเบี้ยในการทำธุรกิจปล่อยกู้บัตรเครดิต สินเชื่อบุคคล ในระบบของธนาคารพาณิชย์ในปัจจุบัน ไม่ได้คิดอัตราดอกเบี้ยที่สูงเกินไป ไม่ว่าจะเทียบกับมาตรฐานโลกหรือเทียบกับประเทศอื่นๆ ในภูมิภาคเอเชีย เพราะดอกเบี้ยสินเชื่อเฉลี่ยในตลาดลีสซิงคิดกันประมาณ 4-5% ถ้าเทียบกับต้นทุนดอกเบี้ยเฉลี่ยที่ระดับ 3% แล้วถือว่าไม่ได้เลวร้ายเมื่อเทียบในภูมิภาคนี้ ขนาดกรามีนแบงก์ที่ถูกยกย่องให้กู้สำหรับคนมีรายได้น้อย ก็ให้กู้โดยคิดดอกเบี้ยถึง 40% มาเลเซียก็ปล่อยกู้ดอกเบี้ยสูงกว่าไทยและเริ่มมีการหันมาควบคุมดูแลการปล่อยกู้ตามไทย